“ทองคำไทย” ร่วง 450 บ. ขายออกบาทละ 27,550 รูปพรรณ 28,050 บ.
ราคาทองคำไทย ร่วง 450 บ. ส่งผลให้ราคาทองคำขายออกบาทละ 27,550 รูปพรรณ 28,050 บาท ปัจจัยลบกังวล (เฟด) จะประกาศปรับลดวงเงินตามมาตรการผ่อนคลายเชิงปริมาณ (QE) ในปีนี้
ราคาทองคำไทย ร่วง 450 บ. ส่งผลให้ราคาทองคำขายออกบาทละ 27,550 รูปพรรณ 28,050 บาท
9 ส.ค. 2564

สมาคมค้าทองคำ เปิดเผยว่า ราคาทอง (ทองคำ 96.5%) ขายปลีกวันนี้ร่วงบาทละ 450 บาท เมื่อเทียบจากเมื่อวันเสาร์ (7 ส.ค.2564) โดยเปิดตลาดเช้านี้เมื่อเวลา 09.29 น.ราคาทองคำแท่งรับซื้อเข้าบาทละ 27,450.00 บาท ขายออกบาทละ 27,550.00 บาท ขณะที่ราคาทองรูปพรรณ รับซื้อเข้าบาทละ 26,954.48 บาท ขายออกบาทละ 28,050.00 บาท
ทั้งนี้จากบทวิเคราะห์บริษัท ฮั่วเซ่งเฮง โกลด์ ฟิวเจอร์ส จำกัด ระบุว่า สัปดาห์ก่อนราคาทองคำ Spot ปรับลดลงแรง โดยปัจจัยลบจากนายริชาร์ด แคลริดา รองประธานธนาคารกลางสหรัฐ (เฟด) คาดการณ์ว่าเฟดจะประกาศปรับลดวงเงินตามมาตรการผ่อนคลายเชิงปริมาณ (QE) ในปีนี้
นอกจากนี้การจ้างงานนอกภาคเกษตรของสหรัฐเดือนกรกฎาคมเพิ่มขึ้น 943,000 ตำแหน่ง ดีกว่าตลาดคาดจะเพิ่มขึ้น 870,000 ตำแหน่ง และอัตราการว่างงานเดือนกรกฎาคมลดลงเหลือ 5.4% ดีกว่าตลาดคาดจะลดลงเป็น 5.7% ทำให้ตลาดกังวลถึงเฟดจะปรับลดวงเงินมาตรการ QE ทางด้านกองทุน SPDR Gold Trust ขายทองคำ 6.17 ตัน ในสัปดาห์ผ่านมา
ดังนั้นแนวโน้มราคาทองคำกลับเป็นขาลงหลังจากราคาทองคำหลุดแนวรับสำคัญ 1,790 ดอลลาร์ ทำให้มีแรงเทขายทองคำอย่างหนักตั้งแต่คืนวันศุกร์ต่อเนื่องมาถึงช่วงเช้าวันนี้ ทองคำมีแนวรับ 1,700 ดอลลาร์ และ 1,680 ดอลลาร์ ขณะที่มีแนวต้าน 1,735 ดอลลาร์ และ 1,750 ดอลลาร์
 